钦定古今图书集成/明伦汇编/官常典/第646卷 > 王涣 任峻 > 傅琰
## 钦定古今图书集成/明伦汇编/官常典/第646卷 > 王涣 任峻 > 傅琰

按《南齐书良政传》：“琰字季珪，北地灵州人。父僧祐，安
东录事参军。琰解褐本州主簿，宁蛮功曹。宋永光元
年，补诸暨武康令。泰始六年，迁山阴令。山阴，东土大
县，难为长官。僧祐在县有称，琰尤明察，又著能名。其
年爵新亭侯。元徽初，迁尚书右丞。遭母丧，服阕，除江
夏王录事参军。太祖辅政，以山阴狱讼烦积，复以琰”
为山阴令。卖针卖糖老姥争团丝，来诣琰，琰不辨核，
缚团丝于柱鞭之，密视有铁屑，乃罚卖糖者。二野父
争鸡，琰各问何以食，一人云“粟”，一人云“豆。”乃破鸡得
粟，罪言豆者。县内称神明，无敢复为偷盗。琰父子并
著奇绩，江左鲜有。云“诸傅有治谱，子孙相传，不以示
人。”昇平二年，太祖擢为益州刺史。